CELEX: 
Language: mt
Date: 2019-05-17 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... dwar ir-rekwiżiti tekniċi fir-rigward tal-kontenut tar-rapporti ta’ kwalità dwar l-istatistika Ewropea tal-prezzijiet tal-gass naturali u tal-elettriku skont ir-Regolament (UE) 2016/1952 tal-Parlament Ewropew u tal-Kunsill

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 17.5.2019
            
            
               dwar ir-rekwiżiti tekniċi fir-rigward tal-kontenut tar-rapporti ta’ kwalità dwar l-istatistika Ewropea tal-prezzijiet tal-gass naturali u tal-elettriku skont ir-Regolament (UE) 2016/1952 tal-Parlament Ewropew u tal-Kunsill
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2016/1952 tal-Parlament Ewropew u tal-Kunsill tat-26 ta’ Ottubru 2016 dwar l-istatistika Ewropea tal-prezzijiet tal-gass naturali u tal-elettriku
                  1
               , u b’mod partikolari l-Artikolu 7(5) tiegħu,
            
            
               Billi:
            
            
               (1)Ir-Regolament (UE) 2016/1952 jistabbilixxi l-qafas għall-produzzjoni ta’ statistika Ewropea komparabbli dwar il-prezzijiet tal-gass naturali u tal-elettriku.
            
            
               (2)Skont l-Artikolu 7(3) tar-Regolament (UE) 2016/1952, kull tliet (3) snin, l-Istati Membri għandhom jipprovdu rapporti ta’ kwalità standard dwar id-data lill-Kummissjoni (il-Eurostat) skont il-kriterji tal-kwalità stabbiliti fl-Artikolu 12(1) tar-Regolament (KE) Nru 223/2009 tal-Parlament Ewropew u tal-Kunsill
                  2
               . Dawk ir-rapporti għandhom jinkludu informazzjoni dwar l-ambitu u l-ġbir tad-data, il-kriterji tal-kalkolu, il-metodoloġija u s-sorsi tad-data użati, u kull tibdil fihom.
            
            
               (3)Skont l-Artikolu 7(4) tar-Regolament (UE) 2016/1952, il-Kummissjoni (il-Eurostat) għandha tivvaluta l-kwalità tad-data ppreżentata u għandha tuża dik il-valutazzjoni u analiżi tar-rapporti ta’ kwalità biex tħejji u tippubblika rapport dwar il-kwalità tal-istatistika Ewropea koperta mir-Regolament (UE) 2016/1952.
            
            
               (4)Wara d-dħul fis-seħħ tar-Regolament (UE) 2016/1952, il-Kummissjoni (il-Eurostat) ħadmet mill-qrib mal-Istati Membri biex tivvaluta r-rekwiżiti tekniċi rilevanti tal-assigurazzjoni tal-kwalità rigward il-kontenut u ż-żmien xieraq tar-rapporti ta’ kwalità.
            
            
               (5)Il-miżuri previsti f’dan ir-Regolament huma konformi mal-opinjoni tal-Kumitat tas-Sistema Ewropea tal-Istatistika,
            
            
               ADOTTAT DAN IR-REGOLAMENT:
            
            
                  
                     
            
            
               Artikolu 1
            
            
               (1)Ir-rekwiżiti tekniċi tal-assigurazzjoni tal-kwalità rigward il-kontenut tar-rapporti ta’ kwalità dwar id-data rigward il-prezzijiet tal-gass naturali u tal-elettriku huma stabbiliti fl-Anness. 
            
            
               (2)L-Istati Membri għandhom jippreżentaw l-ewwel rapporti ta’ kwalità sal-15 ta’ Ġunju 2019.
            
            
               (3)Kull rapport ta’ kwalità għandu jkopri s-snin kollha mir-rapport preċedenti ta’ kwalità. Madankollu, l-ewwel rapporti ta’ kwalità għandhom ikopru s-snin ta’ referenza 2017 u 2018.
            
         
         
            
               Artikolu 2
            
            
               Ir-rapporti ta’ kwalità għandhom jingħataw permezz tal-punt uniku ta’ dħul ipprovdut mill-Kummissjoni (il-Eurostat) biex il-Kummissjoni (il-Eurostat) tkun tista’ tirċievi dawk ir-rapporti ta’ kwalità b’mezzi elettroniċi.
            
            
               Artikolu 3
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 17.5.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        ĠU L 311, 17.11.2016, p. 1. 
               
               
                  
                     (2)
                  
                        Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea u li jħassar ir-Regolament (Euratom, KE) Nru 1101/2008 tal-Parlament Ewropew u tal-Kunsill dwar it-trażmissjoni ta’ data suġġetta għall-kunfidenzjalità statistika lill-Uffiċċju tal-Istatistika tal-Komunitajiet Ewropej, ir-Regolament tal-Kunsill (KE) Nru 322/97 u d-Deċiżjoni tal-Kunsill 89/382/KEE, Euratom li tistabbilixxi Kumitat dwar il-Programmi tal-Istatistika tal-Komunitajiet Ewropej (ĠU L 87, 31.3.2009, p. 164).
               
            
      
    ---documentbreak--- 
      
         
         
            
               ANNESS 
            
            
               Ir-rekwiżiti tekniċi tal-assigurazzjoni tal-kwalità rigward il-kontenut tar-rapporti ta’ kwalità tal-istatistika Ewropea dwar il-prezzijiet tal-gass naturali u tal-elettriku
            
            
               Ir-rapporti tal-kwalità għandu jkun fihom informazzjoni dwar il-kriterji kollha tal-kwalità stabbiliti fl-Artikolu 12(1) tar-Regolament (KE) Nru 223/2009.
            
            
               1.IR-RILEVANZA:
            
            
               Fir-rapporti ta’ kwalità, l-Istati Membri għandhom jipprovdu l-informazzjoni li ġejja:
            
            
               (a)deskrizzjoni tal-utenti, il-ħtiġijiet rispettivi tagħhom u ġustifikazzjoni ta’ dawn il-ħtiġijiet;
            
            
               (b)il-proċeduri użati għall-kejl tas-sodisfazzjon tal-utenti u l-produzzjoni tar-riżultati;
            
            
               (c)kemm hija disponibbli l-istatistika meħtieġa.
            
            
               2.IL-PREĊIŻJONI:
            
            
               Ir-rapporti ta’ kwalità għandhom jinkludu:
            
            
               (a)valutazzjoni tal-preċiżjoni li tiġbor fil-qosor il-komponenti varji tas-sett tad-data;
            
            
               (b)deskrizzjoni tal-erruri waqt it-teħid tal-kampjuni;
            
            
               (c)deskrizzjoni ta’ erruri oħrajn.
            
            
               3.IT-TEMPESTIVITÀ U L-PUNTWALITÀ:
            
            
               L-Istati Membri għandhom jirrapportaw dwar:
            
            
               (a)it-tul taż-żmien bejn l-avveniment jew il-fenomenu li jkunu qed jiddeskrivu u d-disponibbiltà tad-data (it-tempestività);
            
            
               (b)it-tul taż-żmien bejn id-data mmirata tat-twassil tad-data u d-data proprja tat-twassil tad-data (il-puntwalità);
            
            
               (c)l-għadd ta’ iterazzjonijiet meħtieġa biex ikun hemm data vvalidata għalkollox (iterazzjonijiet ta’ validazzjoni).
            
            
               4.L-AĊĊESSIBBILTÀ U Ċ-ĊAREZZA:
            
         
         
            
               L-Istati Membri għandhom jirrapportaw dwar il-kundizzjonijiet u l-mezzi li bihom l-utenti jistgħu:
            
            
               (a)jiksbu u jużaw id-data (inkluż, iżda mhux limitat għal stqarrijiet tal-aħbarijiet, pubblikazzjonijiet, bażijiet tad-data online, aċċess għall-mikrodata);
            
            
               (b)jinterpretaw id-data bħall-għoti ta’ dokumentazzjoni dwar il-metodoloġija u l-ġestjoni tal-kwalità.
            
            
               5.IL-KOMPARABBILTÀ:
            
            
               L-Istati Membri għandhom jirrapportaw dwar kemm hija komparabbli l-istatistika: 
            
            
               (a)bejn iż-żoni ġeografiċi;
            
            
               (b)tul iż-żmien
            
            
               6.IL-KOERENZA:
            
            
               L-Istati Membri għandhom jirrapportaw dwar kemm l-istatistika hi: 
            
            
               (a)rikonċiljabbli mad-data miksuba minn sorsi oħra (koerenza transsettorjali);
            
            
               (b)konsistenti fi ħdan sett ta’ data partikolari (koerenza interna).
            
            
            
               L-Istati Membri għandhom jirrapportaw ukoll dwar l-aspetti ta’ kwalità addizzjonali li ġejjin:
            
            
               1.IL-ĠESTJONI TAL-KWALITÀ:
            
            
               L-Istati Membri għandhom jirrapportaw dwar is-sistemi u l-oqfsa fis-seħħ għall-ġestjoni tal-kwalità tal-prodotti u l-proċessi statistiċi. Għandhom jirrapportaw ukoll dwar il-valutazzjoni tagħhom tal-kwalità tad-data.
            
            
               2.IR-REVIŻJONI TAD-DATA:
            
            
               L-Istati Membri għandhom jispjegaw għalfejn tkun ġiet riveduta d-data validata. Ir-raġunijiet jistgħu jinkludu informazzjoni ta’ sors ġdid tad-data disponibbli, metodi ġodda jew informazzjoni rilevanti oħra. Ir-rapport għandu jinkludi wkoll id-data, id-daqs u id-daqs tar-reviżjonijiet.
            
            
            
               B’konformità mal-Artikolu 7(3) tar-Regolament (UE) 2016/1952, dawk ir-rapporti għandhom jinkludu informazzjoni dwar l-ambitu u l-ġbir tad-data, il-kriterji tal-kalkolu, il-metodoloġija u s-sorsi tad-data użati, u kull tibdil li jsirilhom.
            
            
               1.IL-PREŻENTAZZJONI STATISTIKA:
            
         
         
            
               L-Istati Membri għandhom jipprovdu d-deskrizzjoni li ġejja tad-data mxerrda li tista’ tintwera lill-utenti bħala tabelli, graffs jew mapep: 
            
            
               (a)deskrizzjoni tad-data;
            
            
               (b)sistema tal-klassifikazzjoni;
            
            
               (c)kopertura tas-setturi;
            
            
               (d)kunċetti u definizzjonijiet tal-istatistika;
            
            
               (e)unità tal-istatistika;
            
            
               (f)popolazzjoni tal-istatistika;
            
            
               (g)żona ta’ referenza (ambitu ġeografiku);
            
            
               (h)kopertura taż-żmien (it-tul taż-żmien meta d-data hi disponibbli);
            
            
               (i)perjodu ta’ referenza (il-perjodu kopert mir-rapport);
            
            
               (j)unità tal-kejl.
            
            
               2.L-IPPROĊESSAR TAL-ISTATISTIKA:
            
            
               Ir-rapporti ta’ kwalità għandhom ikopru deskrizzjoni tal-proċeduri kollha użati għall-ġbir, il-validazzjoni u l-kompilazzjoni tad-data u għall-kisba ta’ informazzjoni ġdida.
            
            
               3.IL-POLITIKA TAR-RILAXX:
            
            
               Ir-rapporti ta’ kwalità għandhom jirrapportaw dwar ir-regoli għat-tixrid tad-data fil-livell nazzjonali.
            
            
               4.IL-FREKWENZA TAT-TIXRID:
            
            
               Ir-rapporti għandhom jindikaw ukoll il-frekwenza kif għandha tinxtered id-data fil-livell nazzjonali.
            
            
            
               B’konformità mal-prinċipji tal-istatistika stabbiliti fil-punti (e) u (f) tal-Artikolu 2(1) tar-Regolament (KE) Nru 223/2009, l-Istati Membri għandhom jirrapportaw dwar:
            
            
               1.IL-KUNFIDENZJALITÀ:
            
         
         
            
               Ir-rapporti ta’ kwalità għandhom jinkludu informazzjoni dwar il-miżuri leġiżlattivi jew proċeduri formali oħra, li jevitaw l-iżvelar mhux awtorizzat tad-data li jista’ jikkawża l-identifikazzjoni diretta jew indiretta ta’ persuna jew entità ekonomika. Jiddeskrivu wkoll ir-regoli applikati biex tkun żgurata l-kunfidenzjalità tal-istatistika u jkun evitat l-iżvelar mhux awtorizzat.
            
            
               2.L-ISPEJJEŻ U L-PIŻIJIET:
            
            
               Ir-rapporti ta’ kwalità għandhom jinkludu informazzjoni dwar l-ispejjeż u l-piżijiet assoċjati mal-ġbir u l-produzzjoni tal-prodott statistiku.